’Na le Grace re ile ra sebeletsa lipotolohong tse peli Iowa, ho akarelletsa Minnesota le South Dakota. Ka mor’a moo re ile ra isoa New York Potolohong ea 1, e neng e akarelletsa toropo ea Brooklyn le ea Queens. Ha re lebale kamoo re neng re ikhalala kateng kabelong eo. Potoloho eo e ne e akarelletsa Phutheho ea Brooklyn Heights, e neng e kopanela Holong ea ’Muso ea Bethele moo ho neng ho kopanela litho tsa lelapa la Bethele tse ngata tseo e leng khale li le tšebeletsong. Ka mor’a hore ke fane ka puo ea tšebeletso ea pele phuthehong eo, Mor’abo rōna Nathan Knorr o ile a tla ho ’na eaba o re: “Malcolm, u re file keletso ea hore na re ka lokisa hokae, ’me e ne e loketse. U hopole hore haeba u sa re thuse ka hore u re fe keletso ka mosa, u tla be u sa tsoele mokhatlo molemo oa letho. Tsoela pele ka mosebetsi o motle oo u o etsang.” Ka mor’a liboka, ke ile ka bolella Grace taba ena. Hamorao re ile ra ea kamoreng eo re neng re fihletse ho eona Bethele. Re ne re tšohile hoo re ileng ra ba ra lla.